ফরাসি ক্লাব পিএসজির স্প্যানিশ কোচ উনাই আমেরির জন্য আজকের ম্যাচ এক কঠিন পরীক্ষাই হতে যাচ্ছে। পিএসজিতে আসার আগে তিনি স্প্যানিশ ক্লাব সেভিয়া এবং ভ্যালেন্সিয়ায় কোচের দায়িত্ব পালন করেছেন। সবমিলিয়ে তার অধীন দলগুলো বার্সেলোনার বিপক্ষে গোল করেছে ২৫টা। লিওনেল মেসি একাই উনাই আমেরির দলের বিপক্ষে গোল করেছেন ২৫টা! পরিসংখ্যান মোটেও পিএসজির জন্য সুখকর নয়। তাছাড়া বার্সেলোনার কাছে হেরেই গত কয়েক মৌসুম ধরে উয়েফা চ্যাম্পিয়ন্স লিগে স্বপ্ন শেষ হয় পিএসজির। পরিসংখ্যানগত এ বাস্তবতার পরও এবার ভিন্ন কিছুর স্বপ্ন দেখছে ফরাসি চ্যাম্পিয়নরা। আজ উয়েফা চ্যাম্পিয়ন্স লিগে শেষ ষোলর প্রথম লেগে প্যারিসের প্রিন্সেস পার্কে মুখোমুখি হচ্ছে পিএসজি-বার্সা। ম্যাচটা জয়ের আশা করলেও বেশ দুশ্চিন্তায় আছেন কোচ আমেরি। ‘আমরা কেবল ইউরোপেরই নয়, বিশ্বের সেরা দলের বিপক্ষে খেলতে নামছি। তবে তাদের বিরুদ্ধে আমরা ভালো ফুটবল খেলতে চাই। আমাদের যোগ্যতার উপরও আস্থা রাখতে চাই।’ উনাই আমেরির ইতিবাচক বক্তব্যের পরও পিএসজিতে বার্সা ভীতি মোটেও কাটছে না। লুকাস মৌরা বলছেন, ‘বার্সেলোনার বিপক্ষে একটা ভুল করলেই আমাদেরকে বিদায় নিতে হবে।’ তার মতে বার্সেলোনাই হচ্ছে বিশ্বের সেরা দল। ২০১৩ ও ২০১৫ সালে বার্সেলোনার কাছে হেরেই উয়েফা চ্যাম্পিয়ন্স লিগ থেকে বিদায় নিয়েছিল পিএসজি। এদিকে ফরাসি চ্যাম্পিয়নদের মুখোমুখি হওয়ার জন্য প্রস্তুতি নিয়েছেন মেসি-নেইমার-সুয়ারেজরা। গত ম্যাচে অ্যালাভেসকে ৬-০ গোলে উড়িয়ে দিয়েছেন মেসিরা। এ জয় যেন পিএসজির মধ্যে আরও বেশি আতঙ্ক ছড়িয়ে দিয়েছে।